[{"text_idx": "#000000", "text": "Eventa Servo helpas trovi retajn renkontig\u0302ojn"}, {"text_idx": "#000001", "text": "La malferma tago de la Centra Oficejo okazos sabate la 25-an de aprilo \u2013 en la reto. Pro la kronviruso multaj renkontig\u0302oj ne povas okazi fizike, ec\u0302 ne la Universala Kongreso. Eventa Servo nun proponas tute novan manieron trovi retajn arang\u0302ojn."}, {"text_idx": "#000002", "text": "Antau\u0306 unu jaro Fernando S\u0302ajani donacis al UEA la retejon Eventa Servo, kiun li kreis. Li plu prizorgas la programadon de la retejo, dum Yves Nevelsteen helpas kiel konsilanto, testanto kaj komunikanto. Chuck Smith petis lin rakonti al Libera Folio pri la novaj ebloj kiujn Eventa Servo enkondukis por helpi al esperantistoj resti en kontakto dum la pandemio."}, {"text_idx": "#000005", "text": "\u2013 Eventa Servo estas senpaga kaj malfermitkoda. Tio signifas ke iu ajn povas kontribui al g\u0302ia disvolvig\u0302o. G\u0302i same uzeblas per pos\u0302telefono kiel per komputilo, g\u0302i estas rapida kaj aspektas bele. Kiam evento estas registrita, la sistemo kreas dau\u0306ran ligilon al tiu specifa evento. Tiel oni povas diskonigi tiun ligilon tra sociaj retejoj kiel Facebook kaj Telegram, kaj la sistemo konservos la eventajn informojn ec\u0302 post g\u0302ia fino."}, {"text_idx": "#000006", "text": "Kiujn s\u0302ang\u0302ojn vi faris al la servo pro la kronviruso?"}, {"text_idx": "#000007", "text": "\u2013 C\u0302ar subite multegaj eventoj estis nuligitaj, ni aldonis la eblon nuligi eventon. Ni ne volis simple forigi la eventojn, c\u0302ar pro diversaj kialoj estas interese konservi informojn pri planitaj okazaj\u0302oj. Ni ankau\u0306 rimarkis kelkajn nelogikaj\u0302ojn \u2013 ilin ni korektis."}, {"text_idx": "#000008", "text": "\u2013 Multaj retaj eventoj aperas nun en Eventa Servo. Kelkaj uzantoj plendis, ke ne estas facile scii kiam ekzakte evento komencig\u0302as. Retaj eventoj ja okazas en la tuta mondo kaj ne c\u0302ie estas sama horo. Fernando tial plibonigis la sistemon de horzonoj: eblas nun agordi lokan horzonon c\u0302e eventoj."}, {"text_idx": "#000009", "text": "\u2013 Antau\u0306 nelonge, ni krome plibonigis la kalendaran vidon. G\u0302i nun defau\u0306lte ligas al la semajna kalendaro kaj tre utilas por havi superrigardon de retaj eventoj. Estas kvazau\u0306 konstanta Esperantista Kongreso Reta."}, {"text_idx": "#000010", "text": "Kiel oni povas plej bone uzi la servon? C\u0302u oni devas krei konton?"}, {"text_idx": "#000011", "text": "\u2013 Ne necesas instali aplikaj\u0302on au\u0306 krei konton, oni bezonas nur retumilon. Sufic\u0302as iri al , c\u0302u per komputilo, tabulkomputilo au\u0306 pos\u0302telefono. La retejo au\u0306tomate adaptas sin al via ekrano. La servo estas senpaga."}, {"text_idx": "#000012", "text": "Se oni havas konton, c\u0302u eblas indiki, ke oni c\u0302eestos au\u0306 eble c\u0302eestos, samkiel en Facebook?"}, {"text_idx": "#000013", "text": "\u2013 Tio nuntempe ne eblas, sed estas planata. Ni ne tro rapide enkondukas novajn eblojn; ni preferas unuavice zorgi pri tio ke la aktuala retejo bone funkciadu. Ni volas trankvile pripensi kaj testi antau\u0306 ol lanc\u0302i ion novan. Ofte mankas tempo al Fernando kaj mi; ni ja volontule okupig\u0302as pri la retejo."}, {"text_idx": "#000014", "text": "Se oni volas diskonigi sian propran eventon, kiel oni faras tion?"}, {"text_idx": "#000015", "text": "\u2013 Oni registrig\u0302u. Poste oni povas aldoni eventon, alklakante 'Aldoni eventon'. Mi rekomendas ligi eventon al organizo; c\u0302e la organiza pag\u0302o eblas havi superrigardon de pasintaj kaj venontaj eventoj. Se oni spertas problemon au\u0306 havas demandon au\u0306 rekomendon, eblas persone kontakti min. Tre gravas por ni, ke la retejo estu kiel eble plej uz-afabla."}, {"text_idx": "#000016", "text": "Kiuj lau\u0306 vi estas la plej c\u0302eestindaj eventoj dum la venonta monato?"}, {"text_idx": "#000017", "text": "\u2013 Dum venontaj monatoj, mi supozas ke plej multaj eventoj plu okazos rete. Mi persone antau\u0306g\u0302ojas la virtualan malferman tagon de UEA, la retan plurlingvulan kunvenon de E@I, la retan kongreson de ILEI kaj Paralelan Universon. Mi cetere tre scivolas, kiel c\u0302i-somere okazos UK kaj IJK. Estas bela defio. Kompreneble mi plej antau\u0306g\u0302ojas fizikajn renkontig\u0302ojn. Mi tre esperas ke povos okazi la Beneluksa Kongreso en septembro."}, {"text_idx": "#000018", "text": "Eventa Servo apartenas al UEA jam de longe, kial g\u0302i, kaj amaso da aliaj retaj servoj de UEA, ne estas integritaj kun la retejo de UEA?"}, {"text_idx": "#000019", "text": "\u2013 Pri la kialoj mi ne ekzakte scias. Fernando kaj mi provas koncentrig\u0302i pri niaj propraj projektoj kaj ne tro enmiksig\u0302i en la diskutoj de kaj kun UEA. Gravas por ni precipe, ke Eventa Servo estas agnoskita kiel Servo de UEA (kaj TEJO). Tiel g\u0302i ne estas projekto de du-tri personoj, sed de grava Esperanto-asocio. Tio donas garantion pri g\u0302ia longedau\u0306ra funkciado. UEA multon faras por disvastigi la servon inter siaj membroj: la revuo Esperanto informas pri g\u0302i, Fernando Maia mencias g\u0302in en la komunikoj de UEA kaj tiel plu."}, {"text_idx": "#000020", "text": "\u2013 Kvankam la retejo ekzistas jam du jarojn, estas nur komenco. Dau\u0306ras longe, antau\u0306 ol iuj homoj komprenas la utilon de nova retejo kaj ke g\u0302i estas g\u0302enerale akceptita de la iom tradiciema Esperanto-movado. La entuziasmo kreskas. Mi optimismas pri la evoluoj, bone progresas. Intertempe, 436 aktivuloj jam registrig\u0302is en Eventa Servo; tio estas multege! Vidu statistikojn pri tio."}, {"text_idx": "#000021", "text": "Kiuj estas viaj nunaj planoj por g\u0302ia estonto? C\u0302u ankorau\u0306 iuj novaj funkcioj?"}, {"text_idx": "#000022", "text": "\u2013 Ni havas multajn planojn. Ekzistas interna listo kun pli ol 70 eroj. Ni donas prioritaton al rapida solvado de cimoj kaj provas maksimume ekscii kaj plenumi la bezonojn de la uzantoj de la servo. Uzantoj sciigis al ni ke ekzemple utilus komentoj c\u0302e eventoj, rektaj ligiloj al Zoom, Jitsi, Facebook kaj similaj servoj, indiko pri la c\u0302eestoj de partoprenantoj, formularo por alig\u0302i al evento kaj pli facila aldonado de ripetaj eventoj."}, {"text_idx": "#000023", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000024", "text": "UEA perdos 45.000 eu\u0306rojn pro la nuligo de la UK"}, {"text_idx": "#000025", "text": "IJK 2020 okazos nur en la reto"}, {"text_idx": "#000029", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000033", "text": "Alig\u0302i al 400 aliaj abonantoj"}]